FELHÍVÁS 

Tárgy: 
Pályázat, magyar művészek Európai Uniós projekt keretében megvalósuló kiállítás-sorozaton való részvételére

„Művészet a kirakatban, Európában” címmel, a 2005/2006 év folyamán, nemzetközi képzőművészeti kiállítás-sorozatot szervezünk, amely 5 Európai Uniós ország részvételével, a „Kultúra 2000” program keretében valósul meg. (Franciaország, Németország, Lettország, Ciprus és Magyarország.) 

A projekt keretében, egy év leforgása alatt, 125 kiállítás valósul meg, 5 európai helyszínen, ahol 25 művész kirakatokban mutatja be munkáit. 
Minden résztvevő országot 5-5 művész képvisel, akik az egy év folyamán, 5 alkalommal készítik el a kirakatokba szánt műveiket és részt vesznek a program külföldi és hazai rendezvényein. 
A projekt célja, hogy elősegítse az Európai Uniós tagországok közötti kulturális együttműködést és fellendítse a kortárs képzőművészet iránti érdeklődést. 
A művek kirakatokban történő kiállításával, túl kíván lépni a hagyományos bemutatási kereteken és a művészetet a városi, hétköznapi életbe integrálva, olyan nézőket is el kíván érni, akik kevésbe látogatnak el múzeumokba vagy galériákba. 

A fent említett, minden országban azonosan zajló főprogram mellett, a társszervezők autonóm módon szervezik a helyi projekt megvalósítását a saját partnereik segítségével. 
A partnerszervezők önálló programokat, bemutatókat, konferenciákat rendeznek, amelyek újabb lehetőségeket biztosítanak, hogy itthon és külföldön megvalósítsák saját elképzeléseiket és egyben, kiegészítsék a közös projekt tematikáját. 
(A részletes leírást ld. mellékelve.)

Magyar művészek jelentkezését várjuk a „Művészet a kirakatban, Európában” kiállítás-sorozaton való részvételre. 

A pályázó jelentkezők közül 5 művész kap majd lehetőséget, hogy megvalósítsa elképzeléseit. 
A művészek együtt fognak utazni a külföldi kiállítások helyszíneire, ahol a megnyitók előtt, egy hét áll rendelkezésükre a művek kivitelezéséhez és a kiállítások illetve a nyitó események után, hazautaznak. 
A külföldi utazások, a szállás és a napi díj (egy étkezés/nap), a művészek számára, a projekt költségvetési keretéből biztosított. 
A művészek és műveik, megjelennek a „Művészet a kirakatban, Európában” projekt Internetes oldalain és kiadványaiban és hosszú távú együttműködési lehetőségeket építhetnek Európai Uniós partnerekkel. 

Pályázati feltételek

A pályázatra jelentkezésnek nem feltétele, hogy a jelentkező, művészeti végzettséggel vagy nyelvvizsga bizonyítvánnyal rendelkezzen, de beszéd szinten meg kell, hogy tudja értetni magát a külföldi partnerekkel. 

Előnyt élvezhetnek azok a pályázók, akik 
1.	olyan művek létrehozását tervezik, amelyek kimagaslóan és újszerűen használják a kirakatban történő megjelenés, a nyilvános tér kommunikációs lehetőségeit az utca emberével
2.	az egymást követő 5 kiállításukat úgy tervezik, hogy kiemelten meglátják és alkalmazzák a sorozatszerűségben rejlő lehetőségeket, de egy-egy kiállítási anyag önmagában is értelmezhető 
3.	a Budapest-i (2006. Március) kiállítás-sorozat idejére, a kiállítások helyszínéül a maguk és más kiállító művészek számára, kirakatot tudnak biztosítani. Ilyen esetben a pontos helyszín megadását és szándéknyilatkozatot kérünk mellékelni a kirakat tulajdonosától, amelyben vállalja, hogy a megadott időszakban a kirakatát a projekt megvalósításához ingyen biztosítja.

A tervek kidolgozásánál vegyétek figyelembe, hogy a különböző külföldi helyszíneken csak néhány nap áll rendelkezésetekre a művek kivitelezésére, hogy az esetleges repülőn történő szállításnak milyen feltételei vannak (magatoknak kell majd minden utazáskor önállóan elintézni a szükséges anyagok szállítását) és hogy a kirakatok, amelyekben kiállítani fogtok, nem minden esetben lesznek biztosíthatóak. 

A pályázatban kérjük az 5 kirakatba szánt mű pontos tervét, egy hozzávetőleges költségvetést, az alkotói hozzáállás bemutatását és egy szakmai önéletrajzot. 

A „Művészet a kirakatban, Európában” projektre való jelentkezéshez, tájékozódásként figyelmetekbe ajánljuk a KIRAKAT/ART WINDOW CD-ROM-ot, amely a KIRAKAT GALÉRIA – BUDAPEST két és fél éves működésének teljes dokumentációja és összes kiállítójának (36 magyar és külföldi művész) anyagai mellett, tartalmaz egy nemzetközi képzőművészeti kirakatgyűjteményt 1900-tól, napjainkig. 
Megtekinthető és megvásárolható korlátozott példányszámban, a GODOT Galériában (Bp., Madách út 8.), 2005. Február 7-től, Március 15-ig. 

A művészek jelentkezését, a kért anyagok beküldésével, az artwindow@freemail.hu e-mail címre várjuk, 2005. Március 30-ig.

Szívesen vesszük, minden olyan segítőkész érdeklődő jelentkezését is, aki a fent említett kritériumokat nem tudja teljesíteni, de használaton kívüli kirakatokhoz tud elérhetőséget biztosítani vagy olyan önálló elképzelései vannak, amelyek alkalmasak arra, hogy a „Művészet a kirakatban, Európában” projekt keretében kiegészítő programként megvalósuljanak.

Magyarországi főszervezők: 
Sárosi Anita és Szörényi Beatrix
(KIRAKAT GALÉRIA – BUDAPEST)